Zaharova a răbufnit: "Acum ştim în ce ţară aceşti ticăloşi nenorociţi voiau să se ascundă de persecuţie - Ucraina"
Serviciul de securitate rus (FSB) a declarat că "toţi cei patru terorişti" au fost arestaţi în timp ce se îndreptau spre graniţa ucraineană şi că aceştia aveau contacte în Ucraina.
Acesta a precizat că aceştia au fost transferaţi la Moscova, relatează Reuters. Purtătoarea de cuvânt a Ministerului rus de Externe, Maria Zaharova, a afirmat că aceştia voiau să se ascundă în Ucraina.
"Principalul lucru este ca autorităţile americane să nu uite cum mediul lor informaţional-politic i-a legat pe teroriştii care au împuşcat oameni în Crocus City Hall de organizaţia teroristă interzisă ISIS. Acum ştim în ce ţară aceşti ticăloşi nenorociţi voiau să se ascundă de persecuţie - Ucraina. Aceeaşi ţară care, cu mâna regimurilor liberale occidentale, de zece ani se transformă într-un centru de răspândire a terorismului în Europa, depăşind chiar şi Kosovo în frenezia extremistă", a declarat purtătoarea de cuvânt a Ministerului de Externe, Maria Zaharova, pe Telegram, potrivit News.ro.
Un deputat rus de rang înalt, Andrei Kartapolov, a declarat că, dacă Ucraina a fost implicată, atunci Rusia trebuie să dea un răspuns "demn, clar şi concret" pe câmpul de luptă.
Comitetul de anchetă al Rusiei a declarat că bilanţul victimelor a sărit la cel puţin 115 morţi în urma atacului, în care bărbaţi înarmaţi îmbrăcaţi în haine de camuflaj au deschis focul cu arme automate asupra participanţilor la concertul de la Crocus City Hall, în apropiere de capitala rusă.